দ্বিতীয় পর্যায়ে সবচেয়ে অতৃপ্তির বিষয় হচ্ছে, ১৯৮০ সালের কালাকানুনের ফলে যে ক্ষতি চলচ্চিত্রসংসদ-আন্দোলনের ক্ষেত্রে হয়েছে, তা আর কিছুতেই পুষিয়ে নিতে না পারা। অনেকগুলো প্রজন্ম চলচ্চিত্র সংসদ আন্দোলন যে কী তার স্বাদ থেকে বঞ্চিত হয়েই থাকলো! তবে সত্য এই যে, এই কালাকানুন প্রণীত হওয়ার পরও নতুন চলচ্চিত্র সংসদের জন্ম হয়েছে, কার্যক্রমও অনুষ্ঠিত হয়েছে। কিন্তু পরিপূর্ণভাবে চলচ্চিত্র সংসদের নানাবিধ কার্যক্রম চালু না থাকায় চলচ্চিত্রে উৎসাহী নবপ্রাণের স্পন্দন অনেকটাই কমে গেছে। অনেকে বলেন, ভিসিআর, আকাশ সংস্কৃতির আগ্রাসন, নকল ও অশ্লীল চলচ্চিত্র ইত্যাদি কারণে সংসদের দর্শক সংখ্যা কমেছে। ফলে কালাকানুন না হলেও সংসদ কার্যক্রমে ধীর গতি আসতো। কথাটা আংশিক সত্য, সম্পূর্ণ নয়।